
COMUNICAT DE PRESĂ

privind sportivii calificați la Jocurile Olimpice de la Rio,  5 – 21 august 2016
Astăzi, 5 mai 2016, s-a afișat clasamentul mondial care stabilește sportivii calificați la Jocurile Olimpice, de la Rio ( 5 -21 august 2016 ). ITTF a emis un comunicat oficial prin care anunță primii 22 de sportivi calificați în probele de simplu, urmând ca ulterior să completeze lista acestora.
 Conform comunicatului ITTF, FRTM are bucuria să vă anunțe că, până la aceasta oră, România participă la Rio cu numărul maxim de sportive, două,  la simplu, Eliza Samara și Daniela Dodean Monteiro, în timp ce la masculin România va fi reprezentată, la Rio, de către Ovidiu Ionescu. Emoții mari, în continuare, pentru Adrian Crișan, care are toate șansele de a se califica, acest lucru urmând a fi confirmat pe data de 22 mai. În ceea ce privește proba pe echipe, confirmarea calificării va veni, în data de 20 mai, de la ITTF.
”Această calificare este o consecință a muncii susținute și perseverente a întregii echipe a tenisului de masă românesc, formată din sportivi, antrenori, parteneri și staff-ul Federației. Merităm un moment de bucurie pe care sperăm să-l transformăm într-un moment de glorie!”, afirmă Președintele FRTM, domnul Cristi Romanescu.
Reiterăm apelul nostru, lansat presei din România în repetate rânduri, de a fi alături de tenisul de masă românesc, de a susține și de a promova performanțele atinse de sportivii noștri. Menționăm că o calificare la Jocurile Olimpice din clasamentul mondial nu înseamnă o redistribuție, din contră, reflectă imaginea unui întreg ciclu olimpic, disputat la cel mai înalt nivel.

